ועדת החוקה, חוק ומשפט, כנסת 16, פרוטוקול מספר 453, 2005-03-22 09:00

מיכאל איתן: בוקר טוב לכולם.

מיכאל איתן: אני מרגיש קצת לא בנוח נוכח ההשתתפות ה"המונית" של חברי ועדת החוקה.

מיכאל איתן: יש נושאים שגם אני לא הייתי רואה אותם כנושאים שמחייבים השתתפות, אבל העובדה שחברי כנסת לא הגיעו לישיבה הזאת מעידה על חוסר רצינות וביזיון.

מיכאל איתן: אני במיוחד קוצף על כל מיני "מורדים מטעם", מכל המפלגות, שבמקום להתייצב כאן עכשיו ולקבל מידע ולשאול שאלות ולברר דברים ולגשר על פערים, אם אפשר – איש מהם איננו כאן.

מיכאל איתן: אני נדהם מהעניין הזה.

מיכאל איתן: אבל אני לא אתן להיעדרות הזאת לפגוע בחובה שלנו לקיים את המפגש עם עו"ד שי ניצן.

מיכאל איתן: אני לא יודע איך להגדיר את תפקידו של עו"ד ניצן, כי הוא אומנם המשנה לפרקליט המדינה, אבל בעקבות החלטת ממשלה הוקם צוות, שמלווה את כל תהליך תוכנית ההתנתקות בכל מה שקשור למערכת אכיפת החוק, ובראש הצוות הזה עומד עו"ד שי ניצן.

מיכאל איתן: אני מודה לו מאוד על נכונותו להגיע לכאן.

מיכאל איתן: קבענו שיהיו מפגשים אחת לשלושה שבועות, ואם יהיה צורך נקיים מפגשים נוספים.

מיכאל איתן: זה המפגש השני שלנו מאז שהוא מונה, ואני מאוד מודה לו על שיתוף הפעולה.

מיכאל איתן: אני מקווה מאוד שהדברים יתנהלו על מי מנוחות ונוכל להסתפק במפגשים האלה, אחת לשלושה שבועות, ולא יהיה צורך במפגשים תכופים יותר.

מיכאל איתן: נמצאת כאן הגברת אורית סטרוק.

מיכאל איתן: קיבלתי ממנה מכתב מטעם מועצת יש"ע, שבו הם כותבים שארגון זכויות האדם ביש"ע מוכר מזה כשנתיים כארגון המטפל בבעיות של הפרת זכויות אדם כלפי מתיישבי יש"ע.

מיכאל איתן: הם מבקשים להציג את הבעיות שבהן עשויים להיתקל תושבי יש"ע.

נסים זאב: כחלק מהזכויות של מי שמתנגד לפינוי, היועץ המשפטי הציע 20 שנות מאסר.

נסים זאב: עד כמה היועץ המשפטי יכול להקצין את עמדותיו?

נסים זאב: הוא שותף עם התקשורת נגד המתנחלים.

נסים זאב: המתנחלים מרגישים שהם נרדפים.

נסים זאב: לדעתי זאת צריכה להיות מהות הדיון, להפסיק את ההסתה.

מיכאל איתן: עו"ד שי ניצן, בבקשה.

עו"ד שי ניצן: כמו שאמרתי בפעם הקודמת, אני חושב שזאת הזדמנות חשובה, כי לעתים יש דיס-אינפורמציה סביב פעילות מערכת אכיפת החוק.

עו"ד שי ניצן: לא תמיד הדיווחים בתקשורת משקפים נאמנה את מה שקורה, וניחשתי שאם אתמול היתה כותרת כפולת עמודים בעיתון "ידיעות אחרונות" על מה שחבר הכנסת זאב אמר, אז בוודאי אצטרך להתייחס לזה.

עו"ד שי ניצן: לשאלתך בפתח הדיון, אפשר להתייחס אלי בתור משנה לפרקליט המדינה.

עו"ד שי ניצן: זה נכון שלקראת תוכנית ההתנתקות, וכיוון שגורמי הביטחון צפו וצופים עלייה ברמת הפרות חוק בהקשר הזה, הפרקליטות סברה שיש צורך בתקנים נוספים – זה עניין של תקנים, ולא הייתי נותן לזה נפח מעבר לכך – כדי לתת ליווי צמוד.

עו"ד שי ניצן: הסברתי בפעם הקודמת שיש ארבעה סוגי עבירות שאנחנו מתייחסים אליהם בהקשר הזה, שזקוקים לטיפול כמו כל העבירות, אבל יש רגישויות מיוחדות.

עו"ד שי ניצן: האחד זה נושא של אלימות על צורותיה השונות.

עו"ד שי ניצן: בפעם הקודמת כשדיברתי כאן היה קונסנזוס של חברי הכנסת.

עו"ד שי ניצן: הסברתי שהמדיניות שלנו היא אפס סובלנות לאלימות, וכל חברי הכנסת שנכחו אז הסכימו שצריך לגנות את האלימות, ומערכת אכיפת החוק לא צריכה להתייחס בסובלנות, בוודאי לא לאלימות כלפי כוחות הביטחון, תקיפת שוטרים ותקיפת חיילים ומכות וסטירות ודחיפות, ועוד היד נטויה לצערי.

עו"ד שי ניצן: לכן זה נושא ראשון שאנחנו מתייחסים אליו.

עו"ד שי ניצן: נושא שני הוא הטרדות והתנכלויות לעובדי ציבור ולנבחרי ציבור, ובהקשר הזה שמתי דגש דווקא על עובדי ציבור.

עו"ד שי ניצן: למשל הפגנות מול בתיהם הפרטיים.

עו"ד שי ניצן: עובדי ציבור בוודאי זכאים לכך שיהיה מקום שהם יוכלו לגשת אליו, ביתו של אדם הוא מבצרו.

עו"ד שי ניצן: יצא פסק-דין של בית-המשפט המחוזי לא מזמן, שאושר על-ידי בית-המשפט העליון, שמנע קיום הפגנה או משמרת מחאה מול ביתו של עובד ציבור, אז דובר על הרב הראשי לצה"ל.

עו"ד שי ניצן: חובתנו לשמור גם על הערך של חופש הביטוי ואין שום מניעה להפגין מול מקום העבודה, מול משרדי הרבנות, מול משרד הביטחון וכדומה, אבל עדיין בבית הפרטי שהילדים נכנסים ויוצאים ממנו, יש זכות לאדם לפרטיות.

עו"ד שי ניצן: זה נושא שני שאנחנו מטפלים בו, ובמקרה הזה בית-משפט השלום לא קיבל את עמדתנו בעניין הזה.

עו"ד שי ניצן: ערערנו לבית-משפט מחוזי, ועמדתנו התקבלה.

עו"ד שי ניצן: ערעור שני לבית-משפט העליון נדחה, וגם על זה נדמה לי שצריך להיות קונסנזוס.

עו"ד שי ניצן: נושא שלישי שאנחנו מטפלים בו הוא הסתה מסוגים שונים.

עו"ד שי ניצן: בנושא הזה אנחנו מטפלים מאוד בזהירות במובן זה שאנחנו מנסים למצוא איזון, ולא תמיד קל הדבר, בין הצורך לשמור על החוק ולמנוע הסתות מסוגים שונים, ובראשם הסתה לאלימות, לבין הצורך שלא לפגוע בחופש הביטוי, ובמקרה הזה גם מרחיבים את הגבולות כדי לשמור על חופש הביטוי.

עו"ד שי ניצן: לכן כל תלונה בנושא הסתה – המשטרה לא מוסמכת לפתוח מייד בחקירה, בניגוד לכל תלונה אחרת כמעט.

עו"ד שי ניצן: יש כאן נוהל שאומר שהם צריכים להעביר את זה לאישורנו, לאישור פרקליטות המדינה, לדרג בכיר, לפחות משנה לפרקליט המדינה.

עו"ד שי ניצן: לפעמים אני מתייעץ עם פרקליט המדינה ועם היועץ המשפטי לממשלה.

עו"ד שי ניצן: אנחנו לא מסכימים שכל שוטר בכל מקום יוכל להחליט מה עבירה ומה לא, ולהוריד שלטים, ולכן צריך אישור לפתיחה בחקירה בדבר שיש בו חשד להסתה.

נסים זאב: אם יש חשד ששלט מסוים מהווה הסתה, אתם צריכים אישור מהפרקליטות כדי להוריד אותו?

עו"ד שי ניצן: למעט אם הדבר ברור בעליל.

עו"ד שי ניצן: אם יש שלט, חלילה, לרצוח את שרון, בעניין זה יש הנחיה ברורה, זאת הסתה לאלימות, זה איום.

עו"ד שי ניצן: אבל אם יש שלט שהוא גבולי, לא תיפתח חקירה לפני שיש אישור מהפרקליטות.

עו"ד שי ניצן: מותר להם לתעד את זה, כדי שלא יהיה מאוחר מדי.

עו"ד שי ניצן: למשל, שלט שאומר "שרון דיקטטור", אנחנו לא חושבים שכל שוטר יכול על דעת עצמו להחליט שזאת הסתה ולפתוח בחקירה.

נסים זאב: להגיד "דיקטטור" זה הסתה?

עו"ד שי ניצן: לא נפתחה חקירה בעקבות שלטים כאלה, וכידוע היו שלטים רבים כאלה.

נסים זאב: אמרתי פעם ששרון הוא בריון, האם זאת הסתה?

מיכאל איתן: עו"ד ניצן, האמירה שלך היא זהירה מאוד מבחינה מקצועית, אבל אני חושב שזאת זהירות מופלגת מדי.

מיכאל איתן: צריך לומר בצורה ברורה ביותר, שאמירה על פוליטיקאי שהוא דיקטטור זה חלק מחופש הביטוי.

מיכאל איתן: אין דבר כזה שישתמע כאילו צריכים לשקול.

מיכאל איתן: כמו שאתה יודע לומר בצורה ברורה, והוועדה הזאת יודעת לומר יחד אתך, בשום פנים ואופן לא להיות סובלני לאלימות, צריך לומר בצורה ברורה לכל השוטרים ולכל הציבור, שלומר על ראש הממשלה או על פוליטיקאי אחר "דיקטטור" זה חלק מחופש הביטוי.

מיכאל איתן: אדם שהולך להיות פוליטיקאי צריך לא פעם לספוג דברים שהם אולי לא מדויקים, אולי לא נכונים, אולי לא נעימים.

נסים זאב: אני חושב שראש הממשלה ייפגע אם לא יאמרו עליו שהוא דיקטטור.

מיכאל איתן: דרך אגב, על הרבה מאוד מאתנו אומרים דברים מאוד נעימים, שהם בכלל לא נכונים.

עו"ד שי ניצן: כל אחד ימלא את תפקידו.

עו"ד שי ניצן: אני לא מדבר כמו חברי כנסת, חברי כנסת לא מדברים כמוני.

עו"ד שי ניצן: אני עובד ציבור, ואנחנו נבחנים במעשינו, מתי פותחים חקירות ומתי לא.

עו"ד שי ניצן: אמרתי את זה בצורה הכי ברורה, שמעולם לא נפתחה חקירה למרות שהיו מקרים כאלה.

עו"ד שי ניצן: אצלנו זאת שפה מאוד ברורה.

עו"ד שי ניצן: זה נושא שלישי, ודווקא כאן אנחנו מאוד נזהרים.

עו"ד שי ניצן: נכתבות חוות דעת על הנושאים האמורים לפני שמחליטים על פתיחה בחקירה, וגם אם פותחים בחקירה לא מוגש כתב אישום בלי אישור שלנו.

עו"ד שי ניצן: כלומר, אנחנו מקבלים את זה, נותנים חוות דעת, מחליטים אם לפתוח בחקירה ואם כן מנחים את המשטרה.

עו"ד שי ניצן: בסיום החקירה המשטרה חייבת להעביר את זה אלינו, ונדרש אישור אישי של היועץ המשפטי לממשלה בשביל להגיש כתב אישום על עבירות של הסתה לאלימות, הסתה לגזענות וכיו"ב.

עו"ד שי ניצן: בדקתי לקראת הישיבה, מהישיבה האחרונה שהתקיימה ב-1 במרס ועד היום, בנושא הזה של תלונות על הסתה, המרדה, הסתה לגזענות שיכולה להיות נגד יהודים ונגד ערבים, היו 29 תלונות.

יצחק לוי: זה מספר יוצא דופן?

עו"ד שי ניצן: זאת עלייה יחסית למה שהיה.

מיכאל איתן: אני מנחש שבתקופה מקבילה בשנה שעברה היו שלוש תלונות.

עו"ד שי ניצן: לא, היו יותר.

עו"ד שי ניצן: למיטב זכרוני, היו כ-200 תלונות בשנה, כלומר 10 תלונות בחודש.

עו"ד שי ניצן: בחודשים האחרונים יש די הרבה, זה עומס.

מיכאל איתן: אנחנו בדיונים מקוונים, ומישהו בשם "ביל גייטס", שהוא משתתף קבוע, שואל לגבי גבולות חופש הביטוי, האם אפשר להגיד כל דבר על פוליטיקאים שהם בחסות חופש הביטוי.

מיכאל איתן: להגיד עליהם שהם נחמדים אפשר, ולכן אפשר גם להגיד עליהם שהם לא נחמדים.

מיכאל איתן: יש כאלה שמארגנים לעצמם שיגידו עליהם שהם נחמדים והם טובים.

מיכאל איתן: אנחנו כמובן לא מוכנים בשום פנים ואופן שתהיה הסתה נגד אנשי ציבור, כגון איומים או משהו שהוא חורג מביקורת ומוביל להסתה.

מיכאל איתן: יש סכנה שדבר כזה יכול להביא למעשים אלימים נגדם.

עו"ד שי ניצן: אני חושב שחילוקי הדעות בתחום הזה הם הרבה יותר קטנים ממה שנדמה.

עו"ד שי ניצן: הסוג הרביעי זה מה שאנחנו קוראים ניסיונות לשיבוש החיים במדינה, וזה עונה על מה שהעיר חבר הכנסת זאב.

עו"ד שי ניצן: כאן המדובר בתופעה שקרתה כמה וכמה פעמים בשבועות האחרונים, של חסימת צירים מרכזיים, שלוותה במקרים מסוימים באלימות.

עו"ד שי ניצן: הדוגמה הבולטת היא חסימת נתיבי איילון מלפני שבוע, ב-14 במרס.

עו"ד שי ניצן: לפני שמתקיפים את היועץ המשפטי לממשלה על סמך כותרת בעיתון, אני חושב שמידת הדין והצדק היא שחברי הצדק יבדקו את המהימנות של המידע.

עו"ד שי ניצן: היועץ המשפטי לממשלה לא אמר שמי שמתנגד להתנגדות ייכנס ל-20 שנה בכלא.

טובה צימוקי: זה לא נאמר בעיתון.

עו"ד שי ניצן: זה לא היה ולא נברא, ולא משל היה.

נסים זאב: למה הוא מתכוון 20 שנה, בשעה שלרצח לא נותנים 20 שנה?

עו"ד שי ניצן: לרצח נותנים מאסר עולם.

עו"ד שי ניצן: עלתה השאלה על אילו עבירות יש להעמיד לדין אנשים שחוסמים צירים מרכזיים, ואנחנו נקיים על זה דיון עם המשטרה.

עו"ד שי ניצן: יש לא עבירה אחת, יש כמה וכמה עבירות שיכולות להיות רלוונטיות.

עו"ד שי ניצן: העבירות האלה נעות, ויוגש כתב אישום לכשיוגש לפי נסיבות העניין.

נסים זאב: איך מגיעים ל-20 שנה?

עו"ד שי ניצן: אני מייד אסביר לאדוני, ואין לי ספק שאתה גם תסכים אתי.

עו"ד שי ניצן: יש קשת עבירות פוטנציאליות אפשריות, החל מעבירה של התקהלות בלתי חוקית, שהיא עבירה לפי סעיף 152 לחוק העונשין.

עו"ד שי ניצן: לעניין הכביש עצמו יש מצבים שחסימת כביש יוצרת סיכון של חיי אדם.

עו"ד שי ניצן: למשל, אם אדם מיידה אבנים, מה שכבר היה.

עו"ד שי ניצן: למשל, אם אדם שופך שמן על כביש, הוא חושב שהוא מפגין בכך את מחאתו, כי אם יהיה שמן על הכביש התנועה תיפסק ויהיה די מסובך.

עו"ד שי ניצן: אבל מעשה שכזה יוצר סיכון חיי אדם בנתיב תחבורה, ואין לי שום ספק ששום מחאה לגיטימית לא יכולה להשתמש באמצעים שמסכנים חיי אדם.

עו"ד שי ניצן: וכבר היו דברים מעולם.

עו"ד שי ניצן: אם אזכיר את אירועי אוקטובר 2000, שהם בוודאי זכורים, שרצו לחסום צירים מרכזיים והשתמשו לצורך כך ביידוי אבנים ובדברים שסיכנו חיי אדם.

עו"ד שי ניצן: אז יוגשו כתבי אישום על סיכון חיי אדם בנתיב תחבורה.

עו"ד שי ניצן: עמדת היועץ המשפטי, וזאת תהיה הנחייתו, שבכל מקרה צריך לשקול את מגוון העבירות האפשריות.

עו"ד שי ניצן: אם מדובר בהתפרעות, יעמידו לדין על התפרעות.

עו"ד שי ניצן: אם מדובר באלימות נגד שוטרים תוך כדי הפינוי, יעמידו לדין על אלימות נגד שוטרים ועל ההתפרעות.

עו"ד שי ניצן: ואם מדובר במעשים שמסכנים חיי אדם, יעמידו לדין על סיכון חיי אדם.

עו"ד שי ניצן: נמצאת כאן הכתבת שכתבה את הידיעה הזאת, והיא אמרה שגם בעיתון זה מה שכתוב.

עו"ד שי ניצן: אולי הכותרת לא בהירה מספיק, אבל כתוב שהיועץ המשפטי אמר עד 20 שנות מאסר.

עו"ד שי ניצן: ואכן זה נכון.

עו"ד שי ניצן: אם יעשו מעשים שיחסמו כבישים ויסכנו בכך חיי אדם, אני עומד על זה וגם אתה תסכים שראוי להעמיד על סעיף של סיכון חיי אדם.

עו"ד שי ניצן: אני לא רואה כאן שום בעיה.

עו"ד שי ניצן: אני חושב שניפחו את הדבר הזה, זאת העמדה ואני חושב שהיא לגיטימית.

מיכאל איתן: הדברים שלך נשמעים טוב, אבל כולנו מכירים את הפרקטיקה.

מיכאל איתן: בפרקטיקה אני לא זוכר שאי פעם כאשר ארגוני העובדים הפגינו, כאשר שכנים שלא אהבו כביש מחו, כאשר הבעירו צמיגים, העמידו מישהו מהם על סיכון נתיבי תחבורה.

מיכאל איתן: זאת רטוריקה של הפרקליטות, שיש להם כל הארסנל והם יכולים להגיד מה שהם רוצים.

מיכאל איתן: הם יכולים לקחת אדם שעשה פעולה כזאת או אחרת, ולהגיד לו שהוא עבר עבירה מסוג נמוך מאוד, והם יכולים להגיד שזה ניסיון לפגיעה בחיי אדם.

מיכאל איתן: הבעיה שכרגע מדובר בה היא לא להיתפס לרטוריקה שעלולה להביא להסלמה.

מיכאל איתן: הנקודה היא לא להקל ראש, להילחם בחורמה נגד גורמים קיצוניים שרוצים להסית, ויש כאלה.

מיכאל איתן: נגד כאלה שרוצים ללבות ולסחוף אנשים למעשים איומים ונוראים, ויש גורמים כאלה גם בתוך הקהל הזה.

מיכאל איתן: אני לא מקל ראש.

מיכאל איתן: אבל מצד שני, שלא תהיה תחושה שיש כאן רמיסה של זכויות מחאה, של טיפול בצורה לא הוגנת באנשים שרוצים להביע מחאה לגיטימית פסיבית.

מיכאל איתן: אם נשדר את זה יהיה לנו הרבה יותר קל.

מיכאל איתן: אני בטוח בזה.

מיכאל איתן: קראתי שיש התייחסות – אני כמעט בטוח שזה לא נכון, לכן אני מעלה את זה, כי אני רוצה שתגיבו על זה – שלא נותנים לחובשי כיפות להיכנס לאסיפה באילת עם ראש הממשלה, כי בין חובשי הכיפות יש כביכול סכנה שהם יגידו דברים מסוימים.

מיכאל איתן: הרי אנשים עובדים בדיקה ביטחונית לפני הכניסה לכינוס.

מיכאל איתן: האם זה קיים?

מיכאל איתן: האם אדם חובש כיפה זה בסיס למדיניות שונה ולהתייחסות שונה בכל מה שקשור לאירועים מסוג כזה?

עו"ד שי ניצן: לא שמעתי על זה מימיי.

עו"ד שי ניצן: אני לא אומר שזה לא היה, אבל אלינו זה בוודאי לא הגיע וזאת בוודאי לא הנחיה.

עו"ד שי ניצן: לא נראה לי סביר שמישהו עושה הבחנה על סמך כיפתו של אדם.

עו"ד שי ניצן: זה נראה לי בלתי סביר בעליל.

עו"ד שי ניצן: כפי שאמרתי בפעם הקודמת, אני מניח שמי שיכול למנוע כניסה לאירוע כזה היא המשטרה.

עו"ד שי ניצן: לכן הצעתי ואני חוזר ומציע שתזמינו גם נציגי משטרה לדיונים האלה.

עו"ד שי ניצן: כתפיי רחבות מספיק, אבל לא כל דבר אני יודע.

דורית ואג: בצוות שלך יש אנשי משטרה.

עו"ד שי ניצן: יש צוות אחר.

עו"ד שי ניצן: ביחידה שדובר עליה אין משטרה, אלא מדובר באנשי פרקליטות.

מיכאל איתן: מי זה הצוות האחר?

עו"ד שי ניצן: יש צוות בין-משרדי למניעת הסתה והמרדה, וזה צוות שמתכנס כבר עשר שנים, מעת לעת ולפי הצורך, ושם אכן יש נציגי משטרה.

מיכאל איתן: מי עומד בראשו?

עו"ד שי ניצן: אני.

דורית ואג: הבנתי שבצוות שלך יש אנשי משטרה, ולכן לא חשבתי שאני צריכה להזמין לישיבה גם אותם.

עו"ד שי ניצן: אני חושב שכדאי להזמין אותם, כי אני לא יודע כל דבר, ואלה שאלות מובהקות.

מיכאל איתן: הישיבה הבאה, בעוד שלושה שבועות, תהיה עם כל הצוות.

עו"ד שי ניצן: לדעתי אין צורך בצוות כולו, אלא כדאי להזמין את ראש אגף חקירות במשטרה.

עו"ד שי ניצן: לצוות יש שני תפקידים, צוות למניעת הסתה והמרדה וצוות לאכיפת החוק בשטחים, שבמשך שנים עמדה בראשו עו"ד טליה ששון.

אליעזר כהן: הממשלה מנהלת תעמולה נגד המתיישבים היהודים.

אליעזר כהן: הממשלה מנהלת תעמולה לטובת מהלך ההתנתקות.

אליעזר כהן: אנחנו לא תמימים לחשוב שזה לא קורה.

מיכאל איתן: זה לא בסדר שהיא עושה תעמולה למען ההתנתקות?

מיכאל איתן: האם זה רק בסדר שמועצת יש"ע עושה מהלך נגד?

אליעזר כהן: שלא יגידו שאנחנו, אנשי הימין והמתנחלים, כל הזמן מסיתים.

אליעזר כהן: הממשלה לא מסיתה?

אליעזר כהן: אני אתן לך שתי דוגמאות של הסתה של הממשלה וחרחור ריב ומדון בין אזרחי ישראל.

אליעזר כהן: האחת היא הכותרת ששר הביטחון הודיע שהוא סוגר את גוש קטיף לביקורי פסח.

אליעזר כהן: תארו לכם יישוב ערבי שמונה 8,000 אנשים, כמו קלקיליה, וכוחות הביטחון סוגרים על קלקיליה, עושים עליה מצור, ובעיד אל-פיטר לא נותנים למשפחות נוצריות לבקר במקום.

יצחק לוי: אתה טועה.

יצחק לוי: לא מדובר רק על פסח, אלא מפסח ואילך.

אליעזר כהן: אתה יודע איזו מהומה היתה בארץ?

אליעזר כהן: קופי אנאן היה לוקח את המטוס של קונדוליסה רייס והיה מתייצב תוך שעתיים, הוא היה אומר שאנחנו עושים רעידת אדמה עולמית.

אליעזר כהן: ההכרזה אתמול של שר הביטחון שסוגרים את גוש קטיף לפסח היא לא רק ביזיון, היא ביזיון אנטי יהודי נגד מתיישבים יהודים בארץ-ישראל.

מיכאל איתן: תודה רבה.

מיכאל איתן: חבר הכנסת נסים זאב.

נסים זאב: אדוני היושב-ראש, אני אפתח בפסוק על ראש הממשלה: "צנים פחים בדרך עיקש, שומר נפשו ירחק מהם".

נסים זאב: לפעמים בגלל העקשנות של ראש הממשלה, הוא הולך בקו מסוים, עם הראש בקיר, נגד המצע שלו, נגד כל התזה שלו.

נסים זאב: הוא הוביל קו שלדעתי עוין את המתנחלים.

נסים זאב: דיברתי עם נשיא המדינה לפני כחודש, והוא גם הסכים שלאורך כל הצעת החוק של פינוי-פיצוי הוא היה עוין, הוא היה אנטי המתנחלים.

נסים זאב: עצם העלאת הרמה לראות בחומרת העבירה של מי שמתנגד לפינוי מרגע מתן הצו לחמש שנים, שזאת היתה ההצעה המקורית, זאת הצעה בלתי סבירה לחלוטין, וכך זה מתגלגל הלאה.

נסים זאב: אם אנחנו רוצים לדבר על ההסתה, קודם כל צריך לדאוג שרמת ההסתה נגד המתיישבים תרד.

נסים זאב: כל בוקר יש תסריט חדש.

נסים זאב: פעם המתנחלים הם חיל קומנדו, פעם הם חיל הים, עכשיו הם עומדים לעשות מהפך.

מיכאל איתן: חבר הכנסת נסים זאב, אני לא יודע אל מי אתה מדבר עכשיו.

נסים זאב: אני מדבר לבורא עולם.

מיכאל איתן: את זה אתה לא צריך לעשות עכשיו, לבורא עולם אפשר לפנות בכל זמן ובכל עת.

מיכאל איתן: בישיבה הזאת אני רוצה שיהיו הערות על דברים שקורים.

מיכאל איתן: הזמנו את שי ניצן על-מנת להשפיע עליו בתחום תפקידו.

מיכאל איתן: הוא כעת אחראי על מערכת אכיפת החוק בכל נושא ההתנתקות.

מיכאל איתן: אנחנו רוצים להביא דעות שונות מה אנחנו חושבים שצריך לעשות על-מנת שההתנתקות הזאת תעבור על-פי חוק ובשלום.

מיכאל איתן: זה התפקיד שלנו.

נסים זאב: אני נותן הצעות מעשיות.

נסים זאב: אנחנו מדברים על אותן נקודות, איך למנוע את ההסתה.

נסים זאב: ככל שתהיה הסתה נגד המתנחלים, כך יגבר הצד הנגדי.

נסים זאב: בעצם אנחנו גוררים אותם למצב של הליכה למאבק.

נסים זאב: ראש הממשלה אומר: אנחנו אוהבים אותם, מחבקים אותם.

נסים זאב: אבל מה שקורה הוא שדופקים אותם באופן מעשי, חונקים אותם.

נסים זאב: גם אמירה כזאת שעכשיו ניסית להסביר, מדוע יש מקום למאסר של 20 שנה כי יש סכנת חיים – פתאום הפגנה שגרתית הפכה להיות הפגנה שמסכנת את אזרחי מדינת ישראל, וצריך עכשיו לראות את זה כדין רוצח, כדין אדם שבא להרוג.

נסים זאב: זה המסר.

נסים זאב: זה מסר מיותר ואומלל.

נסים זאב: אני לא בא לדון את היועץ המשפטי על האמירה הזאת, אבל באמירה הזאת יש מסר עוין כלפי המתנחלים, וצריכים להפסיק את זה כל בוקר בתקשורת הזאת.

נסים זאב: אני מבקש לקחת את זה לתשומת לבכם.

נסים זאב: אתם, בפרט הפרקליטות והיועץ המשפטי, צריכים לנקוט במשנה זהירות כדי לא להעביר מסרים מיותרים שאולי יגרמו לתסיסה בצד השני.

מיכאל איתן: תודה רבה.

מיכאל איתן: חבר הכנסת יולי אדלשטיין, בבקשה.

יולי יואל אדלשטיין: כהערת אגב אני רוצה לפתוח ולומר, אדוני היושב-ראש, שאת הדוגמה לחשיבות הפיקוח הפרלמנטרי קיבלנו בימים האחרונים, כפי שהזכיר חבר הכנסת אליעזר כהן.

יולי יואל אדלשטיין: ישבנו פה שעות ארוכות בדיונים על חוק פינוי-פיצוי, וכל הזמן שמענו מן הקולגות שלך טענות מדוע אנחנו לא סומכים על שיקול הדעת שלהם, כאילו הם יתאכזרו למישהו.

יולי יואל אדלשטיין: הצלחנו בוועדה, באמצעות כל מיני הגבלות, למשל בצווי סגירה ואורך הזמן שהצווים האלה יפעלו וכן הלאה.

יולי יואל אדלשטיין: בוודאי שבמליאה רוב גדול של הדברים האלה הופלו, ועכשיו יש לנו דוגמה לגבי שיקול הדעת, גם של שר הביטחון וגם של המערכת הפוליטית ללא פיקוח פרלמנטרי.

יולי יואל אדלשטיין: לגבי הדיון היום, אני פונה אליך בעניין מה שקרה באילת.

יולי יואל אדלשטיין: אתה הגבת לזה, ואני מבין מה שאתה אומר ששמעת את הדברים מהתקשורת ואתה לא יודע אם הדברים היו או לא היו.

יולי יואל אדלשטיין: זאת בדיוק הסכנה.

יולי יואל אדלשטיין: אני לא מאמין באמת באיזושהי תיאוריית קונספירציה שאתה וחבריך הבכירים תחליטו לתפוס כל חובש כיפה או לבוש בחולצה כתומה, רחמנא ליצלן, ומייד תשימו אותו באזיקים ותקבעו לו שלוש שנות מאסר.

יולי יואל אדלשטיין: הבעיה היא שהמסרים שיוצאים מלמעלה מחלחלים בצורה כזאת לשטח, אי-אפשר להתעלם מזה.

יולי יואל אדלשטיין: היה מקרה של חבר מועצת העיר בקריית-גת והיה מורה בנתיבות שאמר שהוא היה זורק עגבנייה על שר הביטחון.

יצחק לוי: דיברתי אתו, הוא אמר שהוא היה זורק עליו ביצה.

יולי יואל אדלשטיין: הדברים האלה, ברמה של מפקד משטרה במקום שבו יש ביקור של אישיות או בטקס כלשהו, הם בדיוק כאלה.

יולי יואל אדלשטיין: אלה המסרים שאדם מקבל, והוא לא יושב בדיונים סגורים עם צמרת הפרקליטות.

יולי יואל אדלשטיין: הוא אומר: כל מי שמתקרב ויש עליו סימני דתיות או סימני הזדהות עם גוש קטיף, להפנות אותו לאחור.

יולי יואל אדלשטיין: אלה המסרים שיוצאים מאיזשהו מקום, אי-אפשר להתעלם מזה.

יולי יואל אדלשטיין: כששמעתי על הסיפור של אילת שאלתי את עצמי אם אני יכול להביא לכנסת את הילדים שלי.

יולי יואל אדלשטיין: מה לעשות, אני מודה שהם מסתובבים עם חולצות כתומות, ולכן אם הם יבואו אתי לכנסת כנראה לא יתנו להם להיכנס.

יולי יואל אדלשטיין: המשימה שלך, אם אני מבין אותה, היא לא רק לא לתת הנחיות שפוגעות בחוק, אלא להיפך, להתחיל לחלחל את המסרים שלא כל אחד שחובש כיפה ויש לו ציציות ויש לו חולצה כתומה הוא חשוד בניסיון לרצח ראש הממשלה או אישיות בכירה אחרת.

יולי יואל אדלשטיין: אם אלה יהיו ההנחיות, אני בטוח שלא יהיו מקרים כמו אלה שהיו באילת או בנתיבות או בקריית-גת.

יולי יואל אדלשטיין: תודה.

מיכאל איתן: תודה רבה.

מיכאל איתן: חבר הכנסת יצחק לוי, בבקשה.

יצחק לוי: לגבי הנקודה של אלימות, יש פה הסכמה מקיר לקיר שאסור שתהיה אלימות.

יצחק לוי: השאלה היא איך אנחנו דואגים שלא תהיה אלימות מצד השוטרים, כי אלימות יכולה להיות משני הצדדים.

מיכאל איתן: אזרח בשם שלומי שאל בדיוק אותה השאלה ששואל חבר הכנסת יצחק לוי.

יצחק לוי: יש אווירה בעניין הזה, שהולכת להתיר את ידיהם של השוטרים ללא דין.

יצחק לוי: יש ידיעה שיש חסינות לשוטרים שישתתפו בפינוי.

יצחק לוי: יש ידיעה אחרת, של קצין מסוים שאמר שהוא יאמר לשוטריו להוריד את התגים.

יצחק לוי: כלומר, יש כאן רצון להתעלם מפעילות השוטרים ובהחלט להשגיח על מה שעושים האזרחים.

יצחק לוי: אני חושב שצריך להשגיח על מה שעושים האזרחים ואני חושב שלא צריכה להיות אלימות בכלל, אבל השאלה היא מה אתם עושים כאיזון לעניין הזה כדי שלא תהיה אלימות של שוטרים.

יצחק לוי: אם יש יחידה מיוחדת נגד אלימות, היא צריכה להיות לכל הצדדים.

יצחק לוי: אם אפשר לפנות אליך בכל נושא של אלימות של מתיישבים או של אזרחים, צריך גם שאפשר יהיה לפנות אליך בנושא השוטרים ושהטיפול שלך יהיה אותו טיפול.

יצחק לוי: כלומר, באותה נמרצות וכן הלאה.

יצחק לוי: אני מצטרף למה שאמרו חברי הכנסת אדלשטיין וכהן.

יצחק לוי: אני רוצה חוות דעת משפטית, האם אין פגיעה בזכויות האזרח מעבר למידה אם סוגרים את היישובים לביקורים מפסח.

יצחק לוי: אני מבין שמדובר גם בפסח עצמו וגם מפסח והלאה.

יצחק לוי: לדעתי זאת פגיעה מעבר למידה בזכויות האזרח.

יצחק לוי: אי-אפשר לקחת אזרחים ולסגור אותם ולהגיד שאין ביקורים אצלם, אי-אפשר לגשת לשמחות, אי-אפשר ללכת לשבת.

אליעזר כהן: הרב לוי, אני לא צריך להגיד לך שפסח זה התכנסות המשפחה בחג.

יצחק לוי: ברור.

יצחק לוי: אם יש לכם חשש שאנשים יישארו שם, תנסו לראות איך עושים את זה.

יצחק לוי: כאשר באים תיירים ירדנים, והיו כמה דיונים פה בוועדות הכנסת בעניין ירדנים שבאים ונשארים בעזה, לא ראינו שסוגרים את המקום.

יצחק לוי: נשארו מאות אלפים שבאו מירדן ונשארו בארץ, ולא ראינו שסגרו ביקורים ואף אחד לא נשאר בפנים.

יצחק לוי: תסתדרו עם העניין הזה, אבל אל תפגעו בכל האזרחים שיושבים שם בצורה כל כך גסה.

יצחק לוי: הנושא השלישי הוא הגבלת זכות ההפגנה.

יצחק לוי: אני לא חושב שלהפגין מול בתיהם של אנשים זה דבר אסור.

יצחק לוי: יכול להיות שצריך לעשות את זה במגבלה, בשעות מסוימות, אבל זה חלק מזכויות האנשים להפגין גם במקומות כאלה, בלי הטרדה מוגזמת.

יצחק לוי: צריך למצוא את האיזון.

יצחק לוי: בעניין 29 התלונות שהיו בנושא ההסתה, האם בכולם מדובר בהסתה נגד השלטון או גם הסתה נגד המתנחלים?

יצחק לוי: האם פתחתם תיק אחד של הסתה נגד המתנחלים?

עו"ד שי ניצן: לא מדובר על תיקי משטרה.

עו"ד שי ניצן: קיבלנו 29 תלונות.

עו"ד שי ניצן: אחת התלונות היתה נגד ראש הממשלה, שהגיש אותה רב בשם שלום דב בער וולפה.

עו"ד שי ניצן: אני זוכר שלוש תלונות לפחות של חבר הכנסת פרופ' אלדד.

עו"ד שי ניצן: אני לא בטוח בחלוקה מה יש יותר.

עו"ד שי ניצן: למשטרה הועברו הרבה פחות מ-29 התלונות, אפשר למנות אותן על כף יד אחת.

עו"ד שי ניצן: אנחנו מקבלים את התלונות או מאזרחים שפונים ליועץ המשפטי, לפרקליט המדינה או אלי, או תלונות שהועברו למשטרה והמשטרה העבירה אותן אלי.

עו"ד שי ניצן: אלה שני המקורות.

יצחק לוי: אנא, תנהגו בזהירות כדי לא לתת הרגשה של נרדפות.

מיכאל איתן: חשוב שהמסר הכי חשוב ייצא ממה שנאמר כאן.

מיכאל איתן: אומר עו"ד ניצן, שבתקופה הזאת שהוגשו 29 תלונות, מאחר שבביצוע החקירה המשטרה צריכה אור ירוק ממנו, אפשר לספור על אצבעות כף יד אחת כמה תלונות הוא העביר להמשך החקירה.

מיכאל איתן: זה עוד לא אומר שבכלל יוגשו כתבי אישום.

יצחק לוי: בנושא הנרדפות, המקרה שאני יודע עליו בצורה בולטת הוא המקרה של המורה בנתיבות.

יצחק לוי: הבאתי את זה כדוגמה, אבל אני רוצה שתשימו לב לעניין הזה.

יצחק לוי: היהודי הזה פגש את חברו ואמר לו שהוא לא בא לקבלת הפנים של שר הביטחון, כי הוא כל כך כועס עליו שאם היה רואה אותו אולי היה זורק עליו ביצה.

יצחק לוי: אחרי שעתיים הגיעו שוטרים ולקחו אותו למשטרה.

יצחק לוי: זה כמו שאני אגיד לך שיש לי חשק לתת לך מכות, אבל מכיוון שאני כל כך רוצה לתת לך מכות, בכל פעם שאראה אותך אעבור למדרכה השנייה.

יצחק לוי: הבחור הזה הוא מורה, הוא נעצר, נפתח לו תיק, לקחו לו טביעות אצבעות.

יצחק לוי: למה לעשות את זה?

יצחק לוי: אני מבקש להפסיק את הרגשת הנרדפות הזאת.

מיכאל איתן: תודה רבה.

מיכאל איתן: חברת הכנסת בלומנטל, בבקשה.

נעמי בלומנטל: האם הקול שבא כאן לידי ביטוי בוועדה, בעמדות שהן למען המתנחלים וחופש הדיבור ונגד הסתה – האם לנו יש גם קול בפרקליטות?

נעמי בלומנטל: לא הגיעו לכאן חברי כנסת מן השמאל, חברת הכנסת תמיר יצאה.

נעמי בלומנטל: נראה לי שאתה שומע אותנו כאן בוועדה, אבל חושב שאתם תמשיכו בשלכם, ואין מידתיות ואין שיווי משקל אצלכם בפרקליטות, שיבוא מישהו וישמיע גם את קולנו, את קולם של מחצית מעם ישראל שחושבים שיש הגזמה אדירה במאבק נגד ההסתה כביכול.

נעמי בלומנטל: מה שקורה היום הוא, שיש הסתה נגד ההסתה.

נעמי בלומנטל: כאילו יש מסיתים והמצב איום ונורא, אנחנו במצב ששוב יהיה רצח פוליטי, אבל יש הסתה נגד אותה הסתה, וההסתה הזאת היא בעוכרנו ובסופו של דבר היה תהיה כבומרנג.

נעמי בלומנטל: אנחנו נמצאים במצב עדין מאוד.

נעמי בלומנטל: להערכתי אנחנו נמצאים במצב שבין אלימות להתאבדות, משום שהרבה מאתנו, בוודאי אנשי גוש קטיף וצפון השומרון, חשים שהם לא יודעים מה לעשות.

נעמי בלומנטל: הם נמצאים במצוקה אמיתית.

נעמי בלומנטל: אני זוכרת את פואד בזמנו בא למשכן הכנסת, בתקופת הסכמי אוסלו, והוא היה מבועת.

נעמי בלומנטל: אנחנו לא ידענו עד כמה הסכנה גדולה.

נעמי בלומנטל: אני מודה בזה.

מיכאל איתן: אני זוכר את איתמר בן-גביר מוריד לו את הסמל מהאוטו ואחר-כך יוצא זכאי.

נעמי בלומנטל: לכן אני אומרת שחייבים להגן על נציגי הציבור שמבטאים את עמדתם.

נעמי בלומנטל: מצד שני הולכים להקצנה אחרת, שאותם אנשים שאנחנו פוחדים שילכו להקצנה הם אותם אנשים שאנחנו רואים כותרות – ואני לא מתפלאת על כך – שחושבים על אפשרות להתאבד.

נעמי בלומנטל: האם המדינה עושה היום משהו כדי לנסות למנוע התאבדויות?

נעמי בלומנטל: כי זה מה שיהיה, יהיו התאבדויות, אני כמעט בטוחה בזה.

נעמי בלומנטל: אנשים נמצאים במצוקה מכל הכיוונים, אף אחד בכלל לא מנסה להגיע אתם להידברות.

נעמי בלומנטל: כל היום הם "מקבלים על הראש", שאם הם יעשו כך ואם הם יפגינו, הם יהיו 20 שנה בכלא, אם הם יפגינו וישימו שמן על הכביש, הם יהיו 30 שנה בכלא.

נעמי בלומנטל: כל הזמן אלה האיומים שהם מקבלים, ומצד שני הם מפסידים את בתיהם.

יצחק לוי: אגב, המפגינים האלה הם בכלל לא תושבי גוש קטיף.

נעמי בלומנטל: אנחנו נגד ההסתה, למרות שאנחנו מאוד נגד ההתנתקות, ואנחנו חושבים שאם להפגין אז צריך לעשות את זה באמצעים לגיטימיים.

נעמי בלומנטל: מצד שני, אנחנו לא יכולים להגיע למצב שתהיה הקצנה בהסתה נגד ההסתה.

נעמי בלומנטל: זה לא ייתכן.

נעמי בלומנטל: אני רוצה לשמוע ממך האם יש לנו קול בתוך הפרקליטות לעמדות האלה.

מיכאל איתן: תודה.

מיכאל איתן: אורית סטרוק, בבקשה.

אורית סטרוק: אני מאוד מברכת את יושב-ראש הוועדה על היוזמה לקיים את הדיונים האלה, אבל אני רוצה לבקש שהדיונים האלה יהיו יותר תכליתיים.

אורית סטרוק: אנחנו נמצאים במצב שבו הוקם צוות מיוחד לטיפול באכיפת החוק, והצוות הזה בעיקר מתעסק עם השאלה מה כן לעשות כנגד מתנגדי ההתנתקות ופחות עם השאלה מה לא לעשות.

אורית סטרוק: יש כבר תופעות שאנחנו רואים בשטח, שהן חמורות.

אורית סטרוק: פירטתי אותן ואני ארצה לעבור עליהן.

אורית סטרוק: אני חושבת שהוועדה צריכה למתוח ביקורת חריפה על התופעות האלה ולהוציא לפחות הודעה נגדן.

אורית סטרוק: בוועדה הזאת נאמרו, בין היתר על-ידי חברת הכנסת יולי תמיר לפני כשנה, שלמי שמתנגד להתנתקות מותרת התנגדות פסיבית ואף חסימת כבישים.

אורית סטרוק: הדעה באופן כללי, גם של חבר הכנסת לשעבר אברום בורג וגם של כל חברי הוועדה, היתה שמותרת בהחלט התנגדות להתנתקות, זה דבר לגיטימי, כולל עבירות מסוימות על החוק.

אורית סטרוק: אני לא אומרת שלא יאכפו את החוק על מי שעובר עליו, אבל לא להתנהג למי שחוסם כבישים, גם אם זה בנתיבי איילון, כאילו שהוא מסכן חיי אדם בנתיב תחבורה.

אורית סטרוק: יש דברים חמורים שאנחנו רואים אותם בשטח.

אורית סטרוק: יש מעצרי מנע.

אורית סטרוק: הסיפור שהרב לוי סיפר פה הוא סיפור חמור, אבל יש סיפורים חמורים עוד יותר, של אנשים שאפילו לא רצו לזרוק ביצה אלא רק חשבו שהם ירצו להפגין נגד שר הביטחון בקריית-גת או בקריית-מלאכי, וכבר עצרו אותם למעצר מנע, דבר שהוא מנוגד לחוק.

אורית סטרוק: אם יש צוות שאמור לטפל בעניין הזה, אחד הדברים הראשונים שהוא צריך לעשות זה להוציא הנחיה ברורה לכל יחידות המשטרה, שאין חיה כזאת מעצרי מנע, אין דבר כזה.

אורית סטרוק: בטח לא מעצרי מנע כנגד מי שמתכוון בסך הכול למחות בפה.

אורית סטרוק: יש תופעה, שלצערי גם שרת המשפטים דיברה עליה בגלוי בישיבת ממשלה, ולדעתי זאת בושה גדולה, של דרישות למעצרים, כולל למעצרים עד תום ההליכים, לצורכי הרתעה, לצורכי ענישה, ולא לצורכי חקירה.

אורית סטרוק: זה דבר שמנוגד לחוק המעצרים.

אורית סטרוק: ציפי לבני אמרה את זה בצורה ברורה ובגאווה, איזה הישג הרתעתי הם השיגו שאנשים נשארו במעצר.

אורית סטרוק: לא ייתכן שאנשים יישארו במעצר כדי להרתיע במדינת ישראל.

אורית סטרוק: יש תופעה של שימוש דרקוני בסעיפי חוק.

אורית סטרוק: הכי דרקוני זה מה ששמענו לאחרונה, סיכון חיי אדם בנתיב תחבורה על מי שעוצר את התנועה, ואפילו מעכב אלפי אנשים שעה וחצי בדרך.

אורית סטרוק: זה לא סיכון חיי אדם בנתיב תחבורה.

אורית סטרוק: וכן הנושא של הפקרת חסרי ישע, שהאשימו אימהות שבאות עם ילדים להפגנה בהפקרת חסרי ישע, שזה סעיף שנועד לדברים אחרים לחלוטין.

אורית סטרוק: העלבת עובד ציבור, שמיועד לדברים אחרים לחלוטין.

אורית סטרוק: יש כתב אישום, שהבאתי אותו וחילקתי לכם, שאנשים מואשמים בהתנהגות פסולה במקום ציבורי, כשהם בסך הכול עמדו על המדרכה ברחובות וחילקו פליירים לעוברים ושבים.

אורית סטרוק: הם חשודים בניסיון להפרת השלום ברחובות.

אורית סטרוק: יש גבול לדברים האלה.

אורית סטרוק: אם יש יחידה כזאת, בראשות שי ניצן, היחידה הזאת צריכה לשים גבול לדברים האלה ולהגיד גם מה לא עושים נגד מפגינים.

אורית סטרוק: יש תופעה נרחבת מאוד, ויש לנו הרבה תלונות, של שוטרים שמגיעים ללא תגי זיהוי.

אורית סטרוק: שוטר ללא תג הוא בפוטנציה שוטר יותר אלים.

אורית סטרוק: אם אנחנו רוצים שלא תהיה אלימות, כמו שאמר הרב לוי, זה צריך להיות משני הצדדים, והיחידה שלכם צריכה לאכוף את זה.

אורית סטרוק: יש תופעה, שהתחילה, של שימוש בנשק כנגד אזרחים.

אורית סטרוק: לצערי לא נעשה עם זה שום דבר.

אורית סטרוק: גם בעניין הזה צריכה להיות הקפדה מלאה.

אורית סטרוק: כל הדברים האלה הם דברים שכבר קרו.

אורית סטרוק: אני הראשונה בתור מתנחלת שלא מאמינה לתקשורת, יסלחו לי כל אנשי התקשורת, ולכן יש דברים שכתבתי אותם בסימן שאלה, אבל אני מבקשת מיושב-ראש הוועדה שהוועדה תיקח על עצמה לברר אם הדברים האלה נכונים או לא.

אורית סטרוק: כמו למשל, הנחיה גורפת לערער על כל שחרור ממעצר.

אורית סטרוק: איזו מן שיטה לאכיפת חוק זאת שיש הנחיה גורפת לאיזשהו דבר?

אורית סטרוק: זה לא דבר סביר.

עו"ד שי ניצן: כל המידע הזה מבוסס על תקשורת?

אורית סטרוק: אני לא מאמינה לשום מלה בתקשורת אף פעם, אחרי כל מה שכתבו עלי, אבל אני אומרת שהוועדה צריכה לברר את זה עם עו"ד שי ניצן בעצמו.

אורית סטרוק: יש נושא של מעצרים מנהליים.

אורית סטרוק: נושא של מעצר ילדים מתחת לגיל העונשין, שאת זה שמעתי במו אוזניי מקצין משטרה בשם אפרתי, שהופיע פה בוועדה לזכויות הילד לפני כמה שבועות ואמר שהם רוצים לבקש דבר כזה.

אורית סטרוק: האם יש דבר כזה או לא? איפה זה עומד?

אורית סטרוק: נושא נוסף שהיה בתקשורת, פנייה לבתי-משפט להקצות שופטים מיוחדים לנושא ההתנתקות.

אורית סטרוק: דרך אגב, זה דבר שכבר היה לפני 10 שנים.

אורית סטרוק: רבין פנה ליועץ המשפטי לממשלה דאז, בן-יאיר, בדרישה לעשות נהלים מחמירים במיוחד על המתנחלים, ואחד הדברים שהוא ניסה לעשות היה לבקש שבתי-המשפט יקצו שופטים מיוחדים למתנחלים, והוא נהדף על-ידי אהרון ברק שאמר לו שזה לא בא בחשבון.

אורית סטרוק: נושא של חסינות במח"ש לשוטרים אלימים.

אורית סטרוק: זה לדעתי דבר שאסור בשום אופן להסכים לו, אם אנחנו רוצים לעבור את הדבר הזה בשלום.

אורית סטרוק: אני רוצה שזה לא יהיה בכלל, אבל אם אנחנו רוצים שלפחות לא נגיע לאלימות גבוהה, חד-משמעית לשוטרים אסור להיות אלימים.

אורית סטרוק: צריכה להיות הקפדה על זה, ובשום אופן לא חסינות למי שאלים.

נסים זאב: אולי שהשוטרים יבואו עם מסכות, שלא יזהו אותם.

אורית סטרוק: הענקת סמכויות שיטור למי שלא הוכשרו כשוטרים, כגון סוהרים, כגון חיילים.

אורית סטרוק: לא שהשוטרים תמיד מתנהגים כמו שצריך, אבל לפחות הם יודעים מה מותר להם ומה אסור להם, מה שחייל צעיר לא יודע וסוהר לא יודע.

אורית סטרוק: אני חושבת שגם נגד הדבר הזה הוועדה צריכה להתייצב ולא להסכים, במידה שזה נכון.

מיכאל איתן: תודה רבה.

מיכאל איתן: אני מודה לך על הרצאת הדברים העניינית.

מיכאל איתן: אני מקווה שגם נקבל תשובות ענייניות.

מיכאל איתן: עו"ד עודד פלר, האגודה לזכויות האזרח, בבקשה.

עו"ד עודד פלר: אני מצטרף לדברים שנאמרו כאן, בעיקר לדברים שאמר חבר הכנסת אדלשטיין.

עו"ד עודד פלר: עו"ד ניצן הציג פה את הדברים, ויש תחושה של סטריליזציה של הדברים.

עו"ד עודד פלר: זאת אומרת, פרקליטות המדינה מנחה, אבל כאשר הדברים זולגים לשטח הם נראים אחרת לגמרי.

עו"ד עודד פלר: לכן אני מצטרף לדברים, ואני חושב שחשוב שבישיבות הבאות יהיו גם נציגים של המשטרה.

עו"ד עודד פלר: תהו כאן איך דברים קורים.

עו"ד עודד פלר: לפני יומיים התחילו להגיע אלינו הפניות מאילת, פנייה ועוד פנייה, של עוד אדם חובש כיפה ועוד מישהי עם שביס על הראש.

עו"ד עודד פלר: הם טענו שהם מגיעים לאירוע ולא נותנים להם להיכנס.

עו"ד עודד פלר: עומד שוטר בשם אדון וקנין ואומר שהוא קיבל הנחיה לא להכניס אנשים עם כיפות לאירוע בשם "דגל הדיו", בהשתתפות ראש הממשלה.

עו"ד עודד פלר: היתה שם כנראה גם קבוצה של מפגינים, והיתה הנחיה.

עו"ד עודד פלר: ברגע שהדברים צריכים להגיע לכלל ביצוע, השוטרים בשטח לא יודעים באמת לערוך את ההבחנות מה הוא חופש ביטוי ראוי, מה אפשר להגיד ומה אי-אפשר להגיד.

עו"ד עודד פלר: לכן ההנחיה היא לא להכניס אנשים.

יצחק לוי: השאלה היא ממי הם קיבלו את ההנחיה.

עו"ד עודד פלר: אותו שוטר טען שההנחיה היתה ממפקד משטרת אילת.

עו"ד עודד פלר: פנינו למפקד המשטרה, ובשלב יותר מאוחר של הערב אפשרו לאנשים להיכנס, כי ההנחיה אינה כדין.

עו"ד עודד פלר: התחושה היא שכאשר הדברים מגיעים לדרגים בשטח, יש דמוניזציה של התופעות ויש דמוניזציה של האנשים.

עו"ד עודד פלר: כלומר, מי שחובש כיפה הוא מייד מסוכן, והוא מסוכן באופן אינהרנטי, ומי שמתנגד להתנתקות אז כל דבריו הם מסוכנים באופן אינהרנטי.

עו"ד עודד פלר: יכול להיות שהדברים לא מגיעים במסדרת אותם 29 תלונות שמגיעות לעו"ד ניצן, אבל בשטח השוטרים לא מבקשים בכלל להגיע לתיקים, שוטר מבקש למנוע במקום לא לאפשר לדברים לקרות כדי שדברים לא יתפתחו.

עו"ד עודד פלר: כאשר אנחנו מדברים עם שוטרים, שוטרים משיבים לנו בצורה חד-משמעית: אתם לא מכירים את השטח, אנחנו נמצאים כאן, אנחנו צריכים לאכוף את החוק, אל תסבירו לנו מה צריך לעשות.

עו"ד עודד פלר: לכן חשוב מאוד, שאם הוועדה הזאת באמת מבקשת לפקח על אכיפת החוק, יוזמנו לכאן גם האנשים שבאמת מבצעים את המדיניות הזאת בשטח, אותם שוטרים.

מיכאל איתן: תודה רבה.

מיכאל איתן: אין לי הרבה מה להוסיף על הדברים שנאמרו כאן, אבל אולי אתה יכול לתת לי עצה טובה מה אפשר לעשות על-מנת להעביר את רוע הגזירה של סגירת השטח בחג הפסח.

מיכאל איתן: אני מתכוון לא להרפות בעניין הזה.

מיכאל איתן: חבל שאין כאן הרכב יותר מייצג של חברי הוועדה, כי הייתי רוצה שהדבר הזה ייעשה בהסכמה רחבה ככל האפשר.

עו"ד שי ניצן: בעניין סגירת השטח בחג הפסח, צריך לברר עם שר הביטחון אם ההוראה הזאת באמת יצאה ממשרדו.

נסים זאב: בפסח אנחנו אוכלים מרור, אולי זה חלק מהמרורים.

עו"ד שי ניצן: הקשבתי לדברים בקשב רב, כי ההערות היו באמת מעניינות.

עו"ד שי ניצן: יש כמה הערות שאני מראש אומר שאני לא חושב שתפקידי להתייחס אליהן, כגון הבעת מחאה של חבר הכנסת אליעזר כהן נגד ההתנתקות ונגד ראש הממשלה.

עו"ד שי ניצן: זה לא נראה לי בדיוק מתפקידי להתייחס להערה הזאת, לכן אני מרשה לעצמי לא לענות על זה.

עו"ד שי ניצן: לעניין סגירת גוש קטיף בפסח, אני לא יודע אם התקבלה החלטה כזאת.

עו"ד שי ניצן: גם אם תתקבל החלטה, כאשר תתקבל, והחוק מסמיך לקבל החלטה כזאת, עדיין מוסמך לפי החוק מפקד האזור לתת היתרי כניסה פרטניים.

עו"ד שי ניצן: כלומר, גם אם יש החלטה כללית שאומרת שלא ייכנסו עוד אנשים לגוש קטיף, ההחלטה היא ללא היתר לעשות כן.

עו"ד שי ניצן: למשל קרובי משפחה.

מיכאל איתן: בחוק יש שתי רמות של הרשאה.

מיכאל איתן: יש כאלה שהוא לא יכול לסרב לתת להם אישור, ויש כאלה שיש לו שיקול דעת.

מיכאל איתן: אבל נדמה לי שקרובי משפחה ואורחים הם ברמה של שיקול הדעת.

נסים זאב: מה הנימוקים לא לאפשר?

עו"ד שי ניצן: אני לא יודע אם החליטו, אני לא יודע מה הנימוקים.

עו"ד שי ניצן: אמרתי שגם כאשר תתקבל ההחלטה, צריך להיות מודעים לכך שהמחוקק אומר שיש אנשים שחייבים לתת להם להיכנס, ולא רק כוחות ביטחון, למשל בראש ובראשונה תושבי האזור, נותני שירותים וכיו"ב.

עו"ד שי ניצן: בנוסף, כל אדם שרוצה יכול לבקש פרטנית ואז ידונו.

נסים זאב: ערב פסח מתחיל מראש-חודש או מיום אחרי פורים?

יצחק לוי: האם אדם צריך להגיש בקשה מראש, להגיש טופס, לנסוע למשרד?

עו"ד שי ניצן: ביום שתתקבל החלטה לסגור, יודיעו מה צריך לעשות.

יולי יואל אדלשטיין: הוא כבר חתם על הצו.

עו"ד שי ניצן: הצו שנחתם הוא איסור העברת מקום מגורים ליישובים האלה.

עו"ד שי ניצן: כאן מדברים על משהו אחר לגמרי, שאני לא יודע עליו ואני מציע לברר.

עו"ד שי ניצן: גם חבר הכנסת זאב וגם יושב-ראש הוועדה דיברו על אמירות של היועץ המשפטי, שכביכול חלילה יש בהן מסר עוין כלפי המתנחלים.

עו"ד שי ניצן: אין דבר כזה.

עו"ד שי ניצן: אנחנו אחראים על עצמנו, אנחנו לא אחראים על מה שהתקשורת עושה.

עו"ד שי ניצן: בוודאי אין שום מסר עוין כלפי המתנחלים.

עו"ד שי ניצן: אף אחד לא מדבר על המתנחלים כקולקטיב בהקשר הזה.

עו"ד שי ניצן: המסרים מתייחסים למפרי חוק.

עו"ד שי ניצן: אם באמת היו אומרים שכל מי שיחסום כבישים ייכנס ל-20 שנה לכלא, הייתי יכול להבין את זה.

עו"ד שי ניצן: אבל אין אמירה כזאת.

עו"ד שי ניצן: להפך, בפעם הקודמת אמרתי שאני שמח על ההזדמנות שנותנים.

עו"ד שי ניצן: היושב-ראש הגדיר את זה "במה להוצאת קיטור", וזה חשוב, כי יש הרבה טענות ויש הרבה דיס-אינפורמציה.

עו"ד שי ניצן: יש כאן הרבה אינטרסנטים, הרבה גורמים.

עו"ד שי ניצן: נדמה לי שכדאי לשמוע את הדברים מפי, ואני מבהיר בצורה ברורה שאין מסר עוין כלפי המתנחלים בכלל וגם לא אמרנו שכל חוסמי הכבישים ייאסרו ל-20 שנה.

עו"ד שי ניצן: כל מקרה ייבחן לגופו.

עו"ד שי ניצן: חבר הכנסת יולי אדלשטיין אמר, שהוא מודאג מהמסרים שיורדים כלפי מטה.

עו"ד שי ניצן: הרי זה ברור שיש גבול לכמה שאנחנו יכולים, אני לא יכול לדבר עם כל שוטר ושוטר בשטח.

עו"ד שי ניצן: אבל המסרים שיורדים כלפי מטה מאצלנו הם בפירוש לא רק המסרים של מניעת הפרת חוק בכל מחיר.

עו"ד שי ניצן: גם המסרים האלה של להקפיד על אכיפת החוק עוברים, אבל גם בכל פעם שיש ישיבה אנחנו מעבירים את המסר של חשיבות השמירה על חופש הביטוי.

עו"ד שי ניצן: על הסיפור של אילת לא שמעתי עד לישיבה הזאת.

עו"ד שי ניצן: הדבר הזה הוא משונה, לדעתי זה טעון בירור.

עו"ד שי ניצן: אם יהיו כאן אנשי משטרה אפשר יהיה לברר את זה.

עו"ד שי ניצן: אני אנסה לבדוק את זה גם בלי קשר לישיבה הבאה.

עו"ד שי ניצן: אבל בכל ישיבה שמתקיימת עם הצוות שלי אנחנו מדברים על שני הערכים שצריכים לשלוט בכיפה בתקופה הזאת.

עו"ד שי ניצן: האחד, הימנעות מהפרות חוק, והאחר שמירה בכל מחיר על חופש הביטוי.

עו"ד שי ניצן: זה ערך לא פחות חשוב.

עו"ד שי ניצן: זה המסר שאנחנו מעבירים – לא רק אני באופן אישי, אלא גם היועץ המשפטי לממשלה ופרקליט המדינה.

עו"ד שי ניצן: אני מקווה שזה מחלחל, ואם זה לא מחלחל חשוב לי לשמוע דברים כאלה.

עו"ד שי ניצן: אמרת שצריך גם לתת הנחיות לחופש הביטוי, וזה ניתן.

עו"ד שי ניצן: חבר הכנסת יצחק לוי שאל איך מונעים אלימות מצד שוטרים.

עו"ד שי ניצן: בראש ובראשונה ברור שבניגוד לאזרחים, שאין להם מפקדים, כאן דרך המלך היא הדרך הפיקודית.

עו"ד שי ניצן: אם המפקדים ישדרו מסר של מניעת אלימות, אני מקווה שזה יעבור.

עו"ד שי ניצן: ואם תופעל אלימות שלא כדין, יהיה צריך לנהל הליכים בדיוק אותו הדבר.

יצחק לוי: במקרה הזה המסר הוא הפוך.

עו"ד שי ניצן: אני לא מסכים.

עו"ד שי ניצן: ידוע לכולם שיש מח"ש.

עו"ד שי ניצן: אני מוחמא מזה שרוצים שהכול יבוא אלי, אבל אני לא חושב שצריך.

עו"ד שי ניצן: מח"ש מטפלת וערנית מאוד לדברים האלה.

עו"ד שי ניצן: למשטרה מותר להפעיל כוח בנסיבות מסוימות, זה כתוב בחוק, ואף אחד לא חולק על זה.

עו"ד שי ניצן: אנחנו מדברים, כמובן, על הפעלת כוח שלא לצורך, או בניגוד לדין.

יולי יואל אדלשטיין: או כוח לא סביר.

עו"ד שי ניצן: נכון.

עו"ד שי ניצן: אני חושב שצריך להנחיל את המסר הזה לשוטרים, אין בכלל מחלוקת על הדבר הזה.

אורית סטרוק: יש חסינות או אין חסינות?

עו"ד שי ניצן: אני אתייחס לכל ההערות.

עו"ד שי ניצן: הנושא של הפגנה מול בתים פרטיים.

עו"ד שי ניצן: אני מסכים שיכולים להיות חילוקי דעות בדבר הזה.

עו"ד שי ניצן: אנחנו לא רואים את זה כמו שאתה אמרת.

עו"ד שי ניצן: יש פסיקה של בית-המשפט העליון ושל בית-המשפט המחוזי, אני מוכן להעביר לך את פסק-הדין, שמשתרע על 24 עמודים.

עו"ד שי ניצן: זה לא פשוט.

עו"ד שי ניצן: אני לא מדבר על אדם שאין לו משרד, אלא על אדם שיש לו מקום עבודה ויש לו בית.

עו"ד שי ניצן: הדברים האלה תמיד גולשים להטרדות.

עו"ד שי ניצן: במקרה של הרב וייס עשו מנגל לפני הבית וצעקו קריאות גנאי לעבר אשתו והילדים שנכנסו ויצאו.

עו"ד שי ניצן: זה לא שהם עמדו בצניעות ואמרו: הרב וייס, אתה לא בסדר.

עו"ד שי ניצן: היתה שם אווירה מאוד לא נעימה כלפי הילדים, וגם עובדי ציבור זכאים למידה מסוימת של פרטיות והגנה.

עו"ד שי ניצן: אני בטוח שגם אחרים יסכימו לאמירה הזאת.

עו"ד שי ניצן: לגבי העובדה שצריך לנהוג בזהירות כדי שלא תהיה הרגשת נרדפות.

עו"ד שי ניצן: אני בהחלט מסכים.

עו"ד שי ניצן: אם יש מסר שאני רוצה להעביר, אני חושב שזה המסר.

יצחק לוי: אני מבקש לבדוק את המקרה בנתיבות.

עו"ד שי ניצן: אני מוכן לקחת על עצמי לבדוק את המקרים האלה.

עו"ד שי ניצן: חברת הכנסת בלומנטל שאלה האם קול הימין נשמע בפרקליטות.

עו"ד שי ניצן: אצלנו זה לא עניין של קול הימין וקול השמאל.

עו"ד שי ניצן: את אומרת שיש לך התחושה שכביכול כאן

עו"ד שי ניצן: מדברים ושום דבר לא נקלט.

עו"ד שי ניצן: אני רק יכול להצטער על התחושה הזאת.

מיכאל איתן: הוא מתכוון שהם לא יודעים מימינם והם לא יודעים משמאלם.

עו"ד שי ניצן: לכבוד חג הפורים ראוי שכך יהיה, אבל לא בימי השנה.

נעמי בלומנטל: השאלה שלי היא אם אתם לא נמצאים במגדל שן שאתם לא חשים מספיק את השטח, או חשים את השטח רק מן ההיבט השלילי שלו.

עו"ד שי ניצן: אני חושב שלא.

עו"ד שי ניצן: פרקליטות ומערכות דומות לה צריכות להיבחן על-פי מעשיהן, בניגוד לחברי כנסת שנבחנים הן על-פי מעשיהם והן על-פי דיבוריהם.

עו"ד שי ניצן: עובדה היא שמגיעים אלינו עשרות תלונות מדי חודש, ואנחנו בודקים את הדברים מאוד בזהירות.

עו"ד שי ניצן: כאשר מדובר על עבירות, התלונות שאני מתייחס אליהן הן לא על אלימות, זה לא צריך להגיע לפרקליטות כדי לקבל אישור.

עו"ד שי ניצן: גם לא חסימת צירים.

עו"ד שי ניצן: מדובר על עבירות של חופש ביטוי.

עו"ד שי ניצן: אנחנו מאוד זהירים בדבר הזה, וזה לא עניין של קולו של הימין או קולו של השמאל, זה עניין של הערכים השונים.

עו"ד שי ניצן: אנחנו נותנים משקל מכובד לערך של חופש הביטוי, גם כשיש מעשים שחורגים ממנו.

עו"ד שי ניצן: לא רצים לפתוח חקירות, ובוודאי לא להעמיד לדין.

עו"ד שי ניצן: אפשר לבדוק את הדברים האלה.

עו"ד שי ניצן: אני חושב שבהחלט אנחנו קשובים לכלל הקולות שיש בדבר הזה.

עו"ד שי ניצן: הגברת סטרוק, הגדרת שהאנשים שאני עובד מולם או אני אחראי על ההנחיות כלפי מפרי חוק – הצוות לא מתעסק בשאלה מה לעשות עם מתנגדי ההתנתקות, אין בזה ממש.

עו"ד שי ניצן: תפקידי הוא לא בעד ההתנתקות ולא נגד ההתנתקות.

עו"ד שי ניצן: אנחנו בוודאי לא מתעסקים עם מתנגדי ההתנתקות.

עו"ד שי ניצן: אנחנו מתעסקים עם תופעות של הפרת חוק במסגרת ההתנגדות לתוכנית ההתנתקות.

אורית סטרוק: לזה התכוונתי.

עו"ד שי ניצן: אני לא רואה בזה שום פגם.

עו"ד שי ניצן: אני חושב שמשרד המשפטים תפקידו לעסוק בהפרות חוק.

אורית סטרוק: אמרתי שאם אתם דנים בשאלה איך לטפל במי שמפר חוק, במסגרת תוכנית ההתנתקות, אתם צריכים לדון גם מה כן עושים וגם מה לא עושים, ואת שניהם להעביר עד אחרון הפועלים בשטח.

עו"ד שי ניצן: זה מקובל עלי.

עו"ד שי ניצן: עודד פלר העיר בעניין המשטרה, כי באמת הם מופקדים על הטמעת ההנחיות כלפי מטה.

עו"ד שי ניצן: אנחנו מופקדים בפרקליטות להטמיע כלפי מטה, והמשטרה מופקדת במשטרה.

עו"ד שי ניצן: לגבי עניין קריית-גת ונתיבות, הבטחתי לברר.

אורית סטרוק: אני מדברת בכלל בעניין מעצרי מנע.

אורית סטרוק: צריך לתת הנחיה שאין מעצרי מנע.

עו"ד שי ניצן: אני לא יודע מה זה מעצרי מנע.

אורית סטרוק: אדם לא עשה כלום, עצרו אותו כדי שלא יעשה.

עו"ד שי ניצן: אדם שלא עשה כלום, אי-אפשר לעצור אותו, זה לא חוקי לעצור אותו.

עו"ד שי ניצן: יש חריג אחד לדבר הזה, וזה מעצרים מנהליים.

עו"ד שי ניצן: אין מעצרי מנע.

אורית סטרוק: היו שלושה מקרים.

אורית סטרוק: אנשים לא עשו כלום, חשבו שאולי הם יעשו וכדי שהם לא יעשו עצרו אותם.

אורית סטרוק: דרך אגב, מה שהם עמדו לעשות זה או לצעוק או לזרוק עגבנייה או ביצה.

עו"ד שי ניצן: אני מבקש שתעבירי אלי פירוט של המקרים האלה, עם עובדות.

עו"ד שי ניצן: כי אני לא יכול לשאול את המשטרה מה היה בכל מקום.

עו"ד שי ניצן: אני מבקש לקבל תאריך ושם האדם שנעצר בטענה של מעצר מנע.

אורית סטרוק: האם אתם יכולים להוריד כלפי מטה שאין דבר כזה מעצרי מנע?

עו"ד שי ניצן: אמרתי שיש חריג, מעצרים מנהליים, שזה דבר מאוד מסובך.

עו"ד שי ניצן: זה עוד לא ננקט, ואני מקווה שגם לא יהיה צורך לנקוט בדבר הזה.

עו"ד שי ניצן: גם שם היד מאוד כבדה על ההדק.

עו"ד שי ניצן: בעניין מעצר עד תום ההליכים, אמרת שמדברים על זה שזה לצורכי הרתעה וענישה, ולא לצורכי חקירה.

עו"ד שי ניצן: אני מניח שגברתי לא עורכת-דין.

עו"ד שי ניצן: מעצר עד תום ההליכים לא יכול להיות לצורכי חקירה אף פעם.

עו"ד שי ניצן: מעצר עד תום הליכים נעשה בתום החקירה, לאחר הגשת כתב אישום.

אורית סטרוק: מעצרים בכלל, הארכות מעצר בכלל.

עו"ד שי ניצן: החוק קובע מה הן עילות המעצר, בין למעצר ימים ובין למעצר עד תום ההליכים.

עו"ד שי ניצן: עילת המעצר המרכזית היא סיכון מאנשים, ולפי זה עוצרים או לא עוצרים.

עו"ד שי ניצן: לגבי סיכון חיי אדם, אני בלתי נלאה לחזור ולומר שיש סיטואציות שיכול להיות שיעמידו לדין על סיכון חיי אדם בנתיב תחבורה ויש סיטואציות שלא.

עו"ד שי ניצן: בחודשים האחרונים, למיטב ידיעתי, לא הוגש שום כתב אישום על סיכון חיי אדם בנתיב תחבורה, וכאמור המעשים צריכים ללמד.

עו"ד שי ניצן: אבל אני לא אומר שלא יהיה.

עו"ד שי ניצן: זה תלוי בנסיבות.

עו"ד שי ניצן: אם יסכנו חיי אדם, בין אם אלה יהיו מתנחלים או סטודנטים או כל אזרח ישראלי, יעמידו לדין על הדבר הזה.

עו"ד שי ניצן: אני לא רואה שום בעיה עם זה.

עו"ד שי ניצן: הפקרת חסרי ישע – הבנתי שאת מוחה נגד פסק-הדין שניתן בבית-משפט השלום.

עו"ד שי ניצן: פסק-הדין מדבר בעד עצמו על האימהות שהשתמשו בתינוקות.

עו"ד שי ניצן: אפשר להגיש על זה ערעור.

עו"ד שי ניצן: כתב אישום על חלוקת פליירים – אני לא מכיר את הנושא.

עו"ד שי ניצן: אם תעבירי אלי את כתב האישום, אני מוכן לבדוק את הדבר.

עו"ד שי ניצן: שוטרים ללא תגי זיהוי – למיטב ידיעתי השאלה צריכה להיות מופנית למשטרה.

עו"ד שי ניצן: אם יש טענה שניתנה הנחיה כזאת, צריך לפנות למשטרה.

עו"ד שי ניצן: שימוש בנשק נגד אזרחים – לא הבנתי מה הטענה, אני לא יודע מה זה שימוש בנשק נגד אזרחים.

עו"ד שי ניצן: הנחיה גורפת לערער על כל שחרור ממעצר אין.

עו"ד שי ניצן: מעצרים מנהליים, כמו שאמרתי, בינתיים אין.

עו"ד שי ניצן: שופטים מיוחדים להתנתקות – אני לא בקיא בנושא הזה, צריך לבדוק את זה עם הנהלת בתי-המשפט.

אורית סטרוק: אתם ביקשתם?

עו"ד שי ניצן: זה לא עובד כך.

עו"ד שי ניצן: יכול להיות שביקשו לתגבר בשופטים.

עו"ד שי ניצן: חסינות במח"ש לשוטרים – עכשיו אני רואה את הכתבה, אבל יש הבדל בין הכותרת לבין מה שכתוב בפנים.

עו"ד שי ניצן: אין דבר כזה חסינות.

עו"ד שי ניצן: שוטרים שיעברו על החוק ייענשו.

עו"ד שי ניצן: כאן מדובר על משהו אחר לגמרי, על עיכוב דרגה.

אורית סטרוק: זאת תהיה הרתעה מס' 1.

עו"ד שי ניצן: אני לא בטוח שזה ירתיע.

יצחק לוי: אתה מבין שזה יוצר אווירה?

עו"ד שי ניצן: אני אחראי לכותרות בעיתונים?

עו"ד שי ניצן: תגישו תלונה נגד העיתון.

מיכאל איתן: אני מאוד מודה לך.